b'\n_START_ARTICLE_\nMustafa Hadji\n_START_SECTION_\nOppvekst\n_START_PARAGRAPH_\nHadji ble f\xc3\xb8dt i Ifrane Atlas-Saghir i Marokko. Sammen med sin familie emigrerte han til Frankrike.\n_START_SECTION_\nKlubbkarriere\n_START_PARAGRAPH_\nHadji startet karrieren i Frankrike. Han signerte for AS Nancy, hvor han tilbragte en sesong som juniorspiller, f\xc3\xb8r han ble f\xc3\xb8rstelagsspiller._NEWLINE_Etter fem sesonger for Nancy, signerte Hadji for Sporting Lisboa, og deretter for Deportivo de La Coru\xc3\xb1a, men det var etter at han hadde signert for Gordon Strachan og Coventry at han for alvor ble kjent. Etter VM i fotball i 1998, hvor Hadji blant annet scoret mot Norge, etterfulgt av utnevnelsen av \xc3\xa5rets fotballspiller i Afrika samme \xc3\xa5r, ble Hadji en ettertraktet fotballspiller._NEWLINE_Etter Coventrys nedrykk i 2001, gikk han til den rivaliserende klubben Aston Villa, etter \xc3\xa5 ha scoret tre m\xc3\xa5l mot dem i den foreg\xc3\xa5ende sesongen. Etter kun \xc3\xa5 ha spilt sporadisk for klubben, ble Hadji l\xc3\xb8st fra kontrakten, og han gikk gratis til Espanyol._NEWLINE_Hadji spilte senere for Al Ain FC i De forente arabiske emirater, hvor han ble ett \xc3\xa5r f\xc3\xb8r han returnerte til Europa. Han spilte to \xc3\xa5r for tyske 1. FC Saarbr\xc3\xbccken, f\xc3\xb8r han gikk til CS Fola Esch. Hadji la opp i juli 2010.\n_START_SECTION_\nInternasjonal karriere\n_START_PARAGRAPH_\nI VM i fotball i 1994 spilte Hadji alle tre kampene for Marokko, to av kampene som innbytter. Marokko tapte alle tre kampene, og r\xc3\xb8k ut etter gruppespillet. Hadji scoret i 2-2-kampen mot Norge i VM i 1998._NEWLINE_Hadji spilte ogs\xc3\xa5 13 VM-kvalifiseringskamper for Marokko.\n_START_SECTION_\nPersonlige forhold\n_START_PARAGRAPH_\nTre av Mustafa Hadjis yngre br\xc3\xb8dre fulgte i hans fotspor, og ble fotballspillere. Ogs\xc3\xa5 hans s\xc3\xb8nn, Samir Hadji, spiller profesjonell fotball.'